**Tudalen 262**

**Cofnodion cyfarfod y Cyngor Cymuned a gynhaliwyd yn y Ganolfan Gymuned ar 26 Mehefin, 2024.**

**YN BRESENNOL** – Y Cynghorwyr Bryan Jones (Cadeirydd), Paul Evans a Huw Jones ynghyd â’r Clerc (John Roberts).

**1. YMDDIHEURIADAU** – Y Cynghorwyr Kevin Shenton, Ian Jones, Iona Pierce, David Taylor ac Andy Mitchelmore

 2. **DATGAN BUDDIANNAU** – nid oedd buddiannau i’w datgan.

**3**. **COFNODION** – Cyflwynwyd cofnodion y cyfarfod a gynhaliwyd ar 29 Mai, 2024 a chadarnhawyd eu bod yn gywir.

 **MATERION YN CODI O’R COFNODION**

**4. Symiau Gohiriedig Sir Ddinbych** – Soniwyd eto fod swm o £11,370.95 ar gael o hyd i’w wario yn ardal Cyngor Cymuned Llangynhafal.

**5. Yr Ardd Gymunedol ym Maes Hafal, Gellifor** – **darparu uned storio dŵr** – fel y cytunwyd yn y cyfarfod diwethaf, anfonwyd archeb at JMG Engineering am ffrâm i ddal tanc dŵr IBC ar gyfer yr ardd gymunedol.

Mae’r gwaith wedi’i gwblhau ac mae anfoneb gwerth £462.50 + TAW £92.50 = £555.00 wedi’i chyflwyno. **Penderfynwyd** – cymeradwyo talu’r anfoneb gwerth £555.00.

**6. Hysbysfyrddau newydd yn y gymuned** – cysylltwyd â chrefftwr lleol yn gofyn am amcangyfrif ond mae’n ymddangos nad oes ganddo ddiddordeb yn y gwaith mwyach.

Cytunwyd i drafod y mater ymhellach yn y cyfarfod nesaf.

**7. Gosod plac arbennig yn Hendrerwydd i nodi lleoliad Hendrerwydd Uchaf (ffermdy o’r unfed ganrif ar bymtheg) a gafodd ei symud i Amgueddfa Sain Ffagan, Caerdydd** – cytunwyd ar y geiriad i’w gynnwys ar y plac ac y byddai’n cael ei drafod yn y cyfarfod nesaf.

**8. Meinciau cymunedol - (a) y fainc ger Plas yn Rhos -** dywedodd y Cynghorydd Paul Evans nad oedd wedi cael cyfle i osod y fainc eto ger Plas yn Rhos. Roedd yn gobeithio cwblhau’r gwaith gyda’r Cynghorydd David Taylor yn ystod y dyddiau nesaf.

**(b)** **Y fainc gyferbyn ag Ysgol Gellifor** – roedd y fainc newydd wedi’i gosod erbyn hyn.

**Tudalen 263**

**(c) Y fainc yn Llanychan** – Roedd y Cynghorydd David Taylor am edrych ar gyflwr y fainc ar y llain werdd yn Llanychan.

**9. Materion priffyrdd** - **(i) Cyflwr gwael y ffyrdd** - Cytunwyd i dynnu sylw’r Adran Briffyrdd at y tyllau yn y ffordd ger Seler a Tan Dderwen, Llangynhafal ynghyd â’r tyllau yn Llanychan a ger Ty Gwyn, Commins. **(ii) Hwylfa Fain, Llanychan - Arwydd “Dim Lorïau”** - roedd problemau wedi codi eto wrth i loriau mawr fethu troi ar ôl cyrraedd pen uchaf Hwylfa Fain ger Dedwyddfa. Roedd y mater wedi’i gyfeirio eto at yr Adran Briffyrdd ond nid oedd ateb wedi dod i law hyd yma.

**10. Llwybrau troed** – roedd cyflwr y llwybrau troed yn dal i gael ei fonitro.

**11. Y ffordd fynydd y tu hwnt i Eglwys Llangynhafal** – fel y cytunwyd yn y cyfarfod diwethaf, gofynnwyd am gyfarfod safle gyda swyddogion o’r Adran Briffyrdd. Roedd y Swyddog Hawliau Tramwy wedi cyfeirio’r mater at Tim Towers gan fod hon yn ffordd annosbarthedig sy’n golygu mai’r Tîm Cynnal a Chadw Priffyrdd oedd yn gyfrifol amdani. Byddai’n rhaid i’r tîm hwn benderfynu ar y camau i’w cymryd a threfnu cyllid.

Ar ôl cael y wybodaeth uchod, roedd y Clerc wedi ysgrifennu at Tim Towers yn gofyn am gyfarfod ar y safle ond ni chafwyd ymateb hyd yma.

**12. Coeden Nadolig yn Hendrerwydd yn 2024** – cysylltwyd â’r Adran Briffyrdd ynghylch hyn ac roeddent wedi gofyn am gynllun o’r safle a chopi o’r asesiad risg a’r datganiad yn nodi sut y byddai’r gwaith yn cael ei wneud. Cytunwyd i dynnu llun o’r safle a nodi’r lleoliad arfaethedig. Byddai hyn hefyd yn helpu wrth baratoi’r asesiad risg.

 **13. Prydles newydd ar gyfer y Ganolfan Gymuned** – fel y nodwyd yn y cyfarfod blaenorol, roedd y mater wedi’i gyfeirio at Sir Ddinbych a chafwyd gwybod bod yr Adran Eiddo’n ystyried trefnu prydles newydd. Nid oedd rhagor o fanylion wedi dod i law.

**14. Ymgynghoriad 20mya** – cyflwynwyd gohebiaeth gan Lywodraeth Cymru am y rhaglen 20mya.

Yn yr ohebiaeth, roedd Llywodraeth Cymru yn dweud ei bod yn awyddus i gynorthwyo pob awdurdod priffyrdd i sicrhau bod y terfyn cyflymder priodol yn cael ei bennu ar gyfer pob priffordd ac i sicrhau mwy o gysondeb drwy Gymru o ran pa ffyrdd ddylai fod â therfyn cyflymder o 30mya. Yn benodol, roedd cynghorau lleol yn cael eu hannog i gysylltu â’r awdurdod priffyrdd os oeddent yn teimlo nad oedd y terfynau cyflymder wedi’u pennu’n briodol.

 **Tudalen 264**

Yn ystod y drafodaeth ddilynol, roedd yr aelodau o’r farn y dylai’r gostyngiad yn y terfyn cyflymder drwy Gellifor, o 30mya i 20mya, barhau a dyna, meddent, oedd barn pobl leol hefyd.

**Penderfynwyd** - (i) nodi’r ohebiaeth (ii) y dylai’r terfyn cyflymder o 20mya drwy Gellifor barhau a (iii) gofyn i’r Awdurdod Priffyrdd edrych eto ar y posibilrwydd o gyflwyno terfyn cyflymder yng nghanol Hendrerwydd a Llangynhafal.

**15. MATERION ARIANNOL**

 **(a) Balans yn y banc ar hyn o bryd –** nododd yr Aelodau mai £8258.85 oedd y balans yng nghyfrif y Cyngor ar 29.05.2024

 **(b) Talu anfonebau** – gweler eitem 5 uchod.

**(c) Cyfrifon terfynol 2023/2024** **ac Adroddiad yr Archwiliad Mewnol** – cyflwynwyd y Datganiad Blynyddol ar gyfer 2023/2024. Roedd yn cynnwys y datganiad cyfrifyddu a’r datganiadau llywodraethu blynyddol ynghyd ag adroddiad yr archwiliad mewnol blynyddol. Edrychodd yr Aelodau drwy’r dogfennau gan nodi mai’r balans ar ddiwedd y flwyddyn oedd £6634.00. Nododd yr aelodau hefyd fod yr archwiliad mewnol wedi’i gwblhau a bod yr archwilydd yn fodlon ar bob agwedd ar gyfrifon y Cyngor.

**Penderfynwyd** – (i) derbyn a nodi adroddiad yr archwiliad mewnol a diolch i’r archwilydd mewnol am ei waith.

(ii) cymeradwyo’r Dogfennau Blynyddol gan gynnwys y datganiad cyfrifyddu a’r datganiad llywodraethu blynyddol ac i’r Cadeirydd ei lofnodi cyn ei gyflwyno i Archwilio Cymru.

**16. MATERION CYNLLUNIO –** Trafodwyd y ceisiadau cynllunio a ganlyn:  **Ty’n y Caeau, Llangynhafal Cyf 22/2024/1077/PF** – adeiladu clamp silwair i storio porthiant amaethyddol.

**Penderfynwyd** – nad oedd gan y Cyngor Cymuned unrhyw wrthwynebiad i’r cais hwn.

**17. GOHEBIAETH NEWYDD** - Roedd yr aelodau wedi cael yr ohebiaeth ddiweddaraf ynghylch y materion a ganlyn cyn y cyfarfod:

**(a) Un Llais Cymru -**  Roedd y cylchlythyr a manylion y digwyddiadau hyfforddi wedi’u hanfon gyda’r agenda. Cytunwyd i nodi’r wybodaeth.

 **(b) Cyfarfod â Chyngor Sir Ddinbych 17 Gorffennaf 2024** – cyflwynwyd gohebiaeth gan Gyngor Sir Ddinbych ynghylch cyfarfod roeddent yn ei drefnu i esbonio sefyllfa ariannol a’r

 **Tudalen 265** rhagolygon ariannol i gynghorau tref a chymuned. **Penderfynwyd** – nodi’r ohebiaeth.

**(c) Trefniadau casglu gwastraff y cartref** – roedd pryderon ynghylch y ffaith nad oedd gwastraff o rai cartrefi yn ardal Llanychan wedi’i gasglu ers i’r trefniadau newydd gael eu rhoi ar waith bedair wythnos yn ôl. **Penderfynwyd** – gofyn i Sir Ddinbych ymchwilio i’r mater ar fyrder.

**18. DYDDIAD A THREFNIADAU’R CYFARFOD NESAF** – cytunwyd i gynnal cyfarfod nesaf y Cyngor Cymuned yn y Ganolfan Gymuned ar 31 Gorffennaf 2024.